《贺新郎四首 其四》
清代·史承谦

燮燮飘凉叶。正窗前、月影凄清，蛩声呜咽。不作上林花鸟梦，琢肾雕肝何益？

又底事、搜诗狐穴。谁把宫声传数引，为吾心、解却幽忧疾。

且投却，班生笔。

平生意气都消歇。笑从来、世事茫茫，动成愁劫。罨画溪山无恙在，好便急呼双屐。

更还向、五湖游历。踏雪玉真峰顶去，问梅花、探取真消息。

长啸罢，吹羌笛。

作者简介：江苏宜兴人，字位存。诸生。工词，能采集众家之长，并自出新意。有《小眠斋词》。